Щэнхабзэм зегъэужьыным ахъшэшхуэ хухах
КъБР-м и Правительствэм къищтащ 2013 — 2017 гъэхэм ятещIыхьа «Къэбэрдей-Балъкъэрым и щэнхабзэ» къэрал программэр. Ар гъэзэщIэным хэкIыпIэ псоми я хьэкъкIэ сом меларди 7,5-м щIигъу трагъэкIуэдэнущ. Къэрал программэр программэ къуэдзэу 9 мэхъу. Абыхэм ящыщщ «Музейхэмрэ музей фондымрэ зегъэужьыныр», «Кинематографиер хъумэнымрэ абы зегъэужьынымрэ», «ЦIыхубэ художественнэ IэщIагъэхэр хъумэнымрэ абыхэм зегъэужьынымрэ», нэгъуэщIхэри.
КъБР-м щэнхабзэмкIэ и министр Фырэ Руслан зэрыжиIамкIэ, программэр гъэзэщIэным иджырей щэнхабзэ Iуэхутхьэбзэхэр зэфIэгъэкIынымкIэ, щэнхабзэм и хъугъуэфIыгъуэхэр хэIущIыIу щIынымкIэ зыхуей Iэмал псори къызэригъэпэщынущ.
«Программэм къытхуихьыну дызыщыгугъхэм ящыщщ блэкIа илъэсым елъытауэ щэнхабзэм и IэнатIэм и Iуэхутхьэбзэу Къэбэрдей-Балъкъэрым исхэм хуащIэхэм нэрылъагъуу зэрыхэхъуэнур, щэнхабзэмрэ гъуазджэмрэ я IуэхущIапIэхэм я лэжьакIуэхэм я улахуэр ди щIыналъэм и экономикэм и лэжьакIуэхэм 2012 гъэм ику иту къаIэрыхьэу щыта лэжьапщIэм и процент 94-м нэблагъэу къызэраIэтынур», — жиIащ министрым.
А псоми къадэкIуэу, республикэм и библиотекэу цIыхухэм зэхуэдэу къагъэсэбэпхэм тхылъу щIэлъыр федеральнэ бюджетым и хьэкъкIэ нэхъыбэ ящIынущ.
Псори дызэрыщыгъуазэщи, УФ-м и Президентым и Указым ипкъ иткIэ 2014 гъэр щэнхабзэм и илъэсу ягъэуващ. Ар зыхуэунэтIар щэнхабзэм зегъэужьыным, тхыдэ-щэнхабзэ хъугъуэфIыгъуэхэр хъумэным, урысей щэнхабзэм дуней псом щиIэ мыхьэнэр къэIэтыным цIыхухэм я гулъытэр хуэунэтIынырщ. Щэнхабзэм и илъэсым хиубыдэу КъБР-м ЩэнхабзэмкIэ и министерствэм зэхилъхьащ республикэм а и IэнатIэм зегъэужьынымкIэ зэфIагъэкIыну Iуэху нэхъыщхьэхэр. Абыхэм ящыщщ щэнхабзэ IуэхущIапIэхэр ухуэныр, зэгъэпэщыжыныр, абыхэм я зэфIэкIыр къэIэтыныр, лэжьапщIэр зэратыр егъэфIэкIуэныр, къуажэ щэнхабзэ IуэхущIапIэхэм защIэгъэкъуэныр, библиотекэхэр, музейхэр, адрей зыгъэпсэхупIэхэр къэгъэщIэрэщIэжыныр, гастроль лэжьыгъэм зегъэубгъуныр, нэгъуэщIхэри.
